
	Tema
	Sveikatą stiprinantys įpročiai

	Pamokos idėja
	Pamokos metu mokiniai susipažįsta su sveikatą stiprinančiais įpročiais, jų svarba fizinei ir emocinei sveikatai bei kasdieniam gyvenimui. Mokiniai vertina įpročių poveikį sveikatai, siūlo sprendimus ir ieško būdų, kaip sveikatai palankius įpročius pritaikyti savo kasdienybėje. Atsižvelgiant į gyvenimo įgūdžių bendrąją programą 8 klasės mokiniai turi mokėti analizuoti, kaip galėtų stiprinti sveikatą.

	Sąvokos
	Sočiosios riebalų rūgštys – riebalai, kurių sudėtyje yra riebalų rūgšties molekulė, neturinti dvigubų jungčių. Aptinkamos gyvūninės kilmės produktuose ir augaliniuose aliejuose. Sočiųjų riebalų rūgščių šaltiniai yra sviestas, mėsa, perdirbta mėsa, tropiniai aliejai (palmių aliejus, kokosų aliejus ir palmių branduolių aliejus) ir kt.
Sveikatai palankaus maitinimosi lėkštė – vizualus gidas, padedantis sudaryti subalansuotus patiekalus. Ji pabrėžia, kaip svarbu lėkštę užpildyti įvairiais maisto produktais iš skirtingų maisto grupių.

	Įgūdžiai
	Atsižvelgiant į socialinės, emocinės ir sveikos gyvensenos kompetencijos raidos aprašą:
1. vertinti sveikatą kaip vieną iš esminių vertybių, lemiančių asmens ir visuomenės gerovę bei gyvenimo kokybę.
2. rūpintis sveikata pasitelkus fizinį aktyvumą. 
3. suprasti sveikos mitybos svarbą sveikatai ir rinktis sveikatai palankius maisto produktus.
4. apibūdinti asmens elgesio ir aplinkos veiksnių daromą įtaką sveikatai.

	Tikslas
	Ugdyti mokinių gebėjimus laikytis sveikatą stiprinančių įpročių.

	Uždaviniai
	1. Supažindinti mokinius su pagrindiniais sveiktą stiprinsiančiais įpročiais. 
2. Skatinti mokinius reflektuoti apie savo kasdienius įpročius ir priimti sveikatai palankius sprendimus.

	Trukmė
	45 min.

	Pamokos pavadinimas
	Sveikatą stiprinantys įpročiai

	Priemonės
	· Projektorius
· Kompiuteris
· Rašymo priemonė
· Sąsiuvinis/popieriaus lapas

	PAMOKOS EIGA
	Pamokos planą sudaro septynios dalys:
1. temos atskleidimas (išsiaiškinama, ką mokiniai jau žino) – 5 minutės;
2. temos analizė (turimos žinios papildomos naujomis) – 15 minučių;
3. praktika (naujos žinios pritaikomos praktiškai) – 15 minučių;
4. refleksija (gautos žinios apibendrinamos) – 5 minutės;
5. pritaikymas (naujos žinios susiejamos su pritaikymu realiame gyvenime po pamokos) – 5 minutės;
6. skaitmeniniai šaltiniai (skaidrės, vaizdo įrašai);
7. rekomenduojama literatūra (nuorodos į informaciją, su kuria rekomenduojama susipažinti prieš pamoką).

	1. TEMOS ATSKLEIDIMAS


	Mokytojas prisistato bei pristato temą. Mokiniams užduodamas klausimas: „Kokius sveikatą stiprinančius įpročius žinote?“. Surenkami atsakymai. (skaidrė Nr. 1)
*Jeigu yra galimybė – naudoti svetainę „Mentimeter“, kurioje bus surenkami ir ant ekrano parodomi mokinių atsakymai į klausimą.

	2. TEMOS ANALIZĖ


	EIGA
	REKOMENDUOJAMAS TURINYS

	
	ĮVADAS 

	
	Siekiant sužinoti kaip mokiniai apibrėžia sveikatos sąvoką, galima užduoti klausimus (skaidrė Nr. 2):
1. Kokiais atvejais žmogus gali atrodyti sveikas, bet iš tikrųjų turėti sveikatos sutrikimų?
2. Kokie pavyzdžiai rodo, kad gera išvaizda nebūtinai reiškia gerą sveikatą?

Tikimasi išgirsti tokius mokinių atsakymus:
1. Kai žmogus serga psichologine liga, pvz., depresija ar nerimu.
Kai ligos simptomai pasireiškia tik vėliau, pvz., ankstyva diabeto ar širdies ligų stadija.
Kai žmogus slepia, kad blogai jaučiasi ir kt.
2. Sportininkas gali atrodyti stiprus, bet turėti širdies problemų.
Žmogus gali būti lieknas, bet netinkamai maitintis.
Modeliai ar turinio kūrėjai gali atrodyti sveikai, bet sirgti valgymo sutrikimais ir kt.

Paaiškinama, kas yra sveikata (skaidrė Nr. 3).

Mokinių prašoma atsakyti ir užsirašyti atsakymus į 6 klausimus, kurie susiję su sveikatą stiprinančiais įpročiais (skaidrė Nr. 5).

Išvardinami 4 pagrindiniai sveikatą stiprinantys įpročiai (skaidrė Nr. 6).

	Rekomenduojama akcentuoti, kad sveikata apima ne tik ligų nebuvimą, bet ir psichinę bei socialinę gerovę.

Pabrėžiama, įpročiai gali būti skirtingi – vieni sveikatai palankūs, kiti žalingi.

Sveikatai palankūs įpročiai padeda mums augti, stiprėti, gerinti savijautą ir pasiekti tikslų. Jie teigiamai veikia mūsų fizinę, psichinę sveikatą ir santykius su aplinkiniais.
Tačiau yra ir žalingų įpročių, kurie gali turėti neigiamą poveikį mūsų gyvenimui.

	
	SVEIKATAI PALANKUS MAITINIMASIS

	
	Mokinių pasirinktinai galima paklausti šių klausimų:
· Ką mes gauname iš maisto? 
Tikimasi išgirsti tokius atsakymus: energijos, makroelementų (baltymų, riebalų, angliavandenių), mikroelementų.
· Kur energija, kuria mes gauname su maistu, gali būti naudojama mūsų organizme?

Išklausant atsakymus paaiškinama, kad energija reikalinga ne tik fiziniam aktyvumui užtikrinti, bet ir tokiems poreikiams kaip:
· Kvėpavimas
· Virškinimas
· Mąstymas

Mokiniams trumpai pristatomas kiekvienas veiksnys, susijęs su sveikatai palankiu maitinimusi (skaidrė Nr. 7)

Demonstruojama sveikatai palankaus maitinimosi lėkštė (skaidrė Nr. 8)
Mokinių klausiama:
· Kokios pagrindinės maisto grupės vaizduojamos šioje lėkštėje? (skaidrė Nr. 8).

Tikimasi išgirsti tokius atsakymus:
· Pienas ir jo produktai 
· Kiaušiniai
· Mėsa
· Žuvys
· Riebalai
· Daržovės ir vaisiai
· Grūdai
· Ankštiniai ir riešutai

Apibūdinama sveikatai palankaus maitinimosi lėkštė:
· 50 % lėkštės turi sudaryti daržovės ir vaisiai
· 25 % lėkštės turi sudaryti angliavandeniai
· 25 % lėkštės turi sudaryti baltymai (skaidrė Nr. 9).
Svarbu paminėti, kad riebalai nėra „blogi“ ar „nesveiki“, jų vartojimas yra svarbus, tačiau turi būti saikingas.
	Trumpas punktų aprašymas:
1. Pilno grūdo produktai:
Nesmulkinti grūdai naudingi sveikatai – jie mažina lėtinių ligų riziką, padeda kontroliuoti svorį, slopina uždegimus ir gerina žarnyno veiklą. Šį poveikį lemia skaidulos, antioksidantai ir augaliniai junginiai, kurių daugiau nei rafinuotuose grūduose.
2. Druskos ribojimas iki 5 gramų per dieną
Vartojant mažiau nei 5 gramus druskos per dieną, galima išvengti aukšto kraujospūdžio, širdies ligų, insulto ir inkstų pažeidimų.
3. Vanduo
Vandens poreikis gali būti vertinamas individualiai, bet bendra rekomendacija yra – 1,5-2 l vandens per dieną.
4. Rinktis liesą mėsą bei pieno produktus
Siekiant sumažinti sočiųjų riebalų rūgščių vartojimą, vietoj riebios mėsos geriau vartoti ankštines daržoves, žuvį ar paukštieną. Mėsoje ir jos gaminiuose riebalų kiekis turėtų būti ne didesnis kaip 10 %. Pieno produktus rekomenduojama rinktis liesus.
5. Sočiųjų riebalų turėtų būti mažiau nei 10 % dienos kilokalorijų.
Per didelis sočiųjų riebalų vartojimas didina cholesterolio kiekį kraujyje, o tai gali paskatinti riebalinių plokštelių susidarymą kraujagyslėse. Dėl to vystosi aterosklerozė, didinanti insulto bei širdies ir kraujagyslių ligų išsivystymo riziką.
6. Neviršyti 25 g pridėtinio cukraus per dieną.
25 g cukraus = 6 arbatiniai šaukšteliai. Mažesnis pridėtinio cukraus vartojimas padeda: sumažinti nutukimo ir dantų karieso riziką, išugdyti sveikatai palankius, ilgalaikius maitinimosi įpročius bei sveikatai palankaus maisto pasirinkimą. Taip pat padeda sumažinti metabolinių ir širdies bei kraujagyslių ligų riziką.
7. Pusryčių svarba
Pusryčiai yra labai svarbus dienos valgis, kadangi: suteikia energijos visai dienai, turi įtakos smegenų veiklai, pagerina nuotaiką bei koncentracija (kas yra naudinga per pamokas mokykloje). Turi įtakos medžiagų apykaitai ir kontroliuoja svorį, padeda neužkandžiauti.



	
	FIZINIS AKTYVUMAS

	
	
Mokiniams pristatoma fizinio aktyvumo svarba (skaidrė Nr. 10).

Trumpai aptariamas kiekvienas punktas. 




	Rekomenduojama akcentuoti, kad fizinis aktyvumas yra neatsiejama sveikatai palankaus gyvenimo būdo dalis, kuri turi įtakos ne tik išvaizdai, bet ir bendrai savijautai.

Fizinis aktyvumas:
· Stipriną kaulus ir raumenis
· Padeda išlaikyti sveikatai palankų svorį
· Mažina tam tikrų ligų riziką, įskaitant nutukimą, diabetą ir širdies ir kraujagyslių ligas.
· Aktyvina mąstymo procesus. Mąstymas tampa aiškesnis, nuotaika geresnė, taip pat turi įtakos mokymosi rezultatams.
· Svarbu stengtis apriboti ekranų naudojimą iki 2 valandų per dieną.

Rekomenduojama paminėti, kad fizinis aktyvumas nėra tik sporto salės lankymas. PSO fizinį aktyvumą apibrėžia kaip bet kokį kūno judesį, kurį sukelia griaučių raumenys ir kuris reikalauja energijos. 

Pasirink fizinį aktyvumą, kuris tau patinka:
· Eik pėsčiomis, važiuok dviračiu ar bėk vietoj važiavimo automobiliu
· Išbandyk jogą, aerobiką ar šokius (pvz., hiphopą)
· Išeik pasivaikščioti su šuniu
· Padėk namuose: grėbk lapus, nešk pirkinius, kast sniegą, tvarkykis kambaryje
· Įsitrauk į sporto komandą mokykloje



	
	MIEGO HIGIENA

	
	Mokiniams gali būti užduodamas toks klausimas:
· Kaip manote, ar miego kokybė yra susijusi su fiziniu aktyvumu, maitinimusi bei psichine sveikata?

Išklausant atsakymus, paaiškinama, kad miegas yra glaudžiai susiję su maitinimosi įpročiais, fiziniu aktyvumu bei psichine sveikata. 

Nepakankamas miegas siejamas su padidėjusiu apetitu, svorio padidėjimu ir didesne nerimo bei depresijos išsivystymo rizika. Ir atvirkščiai, įrodymai rodo, kad reguliari fizinė veikla ir subalansuoti maitinimosi įpročiai žymiai pagerina miego kokybę ir psichologinę savijautą (skaidrė Nr. 11).
	Rekomenduojama aptarti pagrindinius veiksnius, turinčius įtakos kokybiškam miegui:

· Kiekvieną dieną svarbu eiti miegoti ir keltis tuo pačiu laiku. Nuoseklaus miego ir budrumo grafiko laikymasis stabilizuoja mūsų rutiną, gerina miego kokybę.
· Kiekvieną dieną praleiskite laiko gryname ore. Grynas oras ir gamta mažina stresą ir palaiko fizinę bei emocinę gerovę, netiesiogiai skatindami geresnį miegą.
· Paskutinis valgis turi būti apie 2 valandas prieš miegą. Paliekant laiko tarpą prieš miegą, organizmui suteikiama galimybė tinkamai suvirškinti maistą ir nesutrikdyti miego ciklų.
· Venkite žiūrėti televizorių, naudotis kompiuteriu ar išmaniuoju telefonu bent 1 valandą prieš miegą. Vakare žiūrėjimas į mėlyną šviesą skleidžiančius ekranus gali sutrikdyti natūralų organizmo ritmą, slopindamas melatonino gamybą – svarbų hormoną, skatinantį užmigimą. Šis dirbtinis apšvietimas signalizuoja smegenims, kad dar yra diena, o tai uždelsta natūralų perėjimą į miego būseną.

	RIZIKOS VEIKSNIŲ VALDYMAS

	
	Išanalizuojami rizikos veiksniai, galintys turėti įtakos sveikatai palankių įpročių formavimuisi. Aptariami jų valdymo būdai (skaidrė Nr. 12). 
	Rizikos veiksnių valdymas – tai gebėjimas identifikuoti veiksnius, keliančius grėsmę sveikam gyvenimo būdui, ir taikyti tinkamas strategijas bei sprendimus.
Rekomenduojama išanalizuoti kiekvieną iš pagrindinių veiksnių, galinčių turėti įtakos sveikatai palankių įpročių formavimuisi. 
Po kiekvieno faktoriaus aptarimo mokinių galima paklausti apie sprendimus, kuriuos galima taikyti sprendžiat problemą.
· Netinkamos sąlygos. Sąlygos trukdančios laikytis sveikatai palankaus gyvenimo būdo. Pvz., kartais gali nebūti laiko tarp pamokų ar ilga kelionė į mokyklą trukdo reguliariai ir sveikai valgyti. Nėra galimybės sportuoti, namuose daug saldumynų, nuolatinis triukšmas ir kt.
Sprendimas: Planuokite savo valgius, nešiokitės maistą su savimi. Keiskite aplinką – susikurkite kampelį poilsiui, raskite vietos fiziniam aktyvumui (net ir namuose galite naudoti kilimėlį, hantelius ir pan) ir kt.
· Bendravimo įtaka. Draugų spaudimas valgyti sveikatai nepalankų maistą ar smerkimas už tai, kad nenorite jo valgyti. Pašaipos dėl išvaizdos ar sportinių gebėjimų bei aplinka, kurioje sveikas gyvenimo būdas nėra skatinamas. 
Sprendimai. Svarbu atlaikyti bendraamžių, draugų spaudimą ir mokėti pasakyti „ne“. Tai pat svarbu kurti savo bendravimo ratą su žmonėmis, kurie palaikys jūsų interesus, o ne smerks. Galima užsiregistruoti į įvairius būrelius, kaip pvz., šokiai, tenisas, futbolas ir kt., kur susirasti bendraminčių bus lengviau.
· Motyvacijos trūkumas. Sunku pradėti ar išlaikyti sveikatai palankius įpročius, jei trūksta tikslo ar įkvėpimo.
Sprendimas: Išsikelti pasiekiamą tikslą (pvz., „miegosiu 8 val. kasdien“), stebėti pažangą, apdovanoti save už pasiektus žingsnius. 
· Stresas ir emocinis spaudimas yra dar viena didelė kliūtis. Dėl streso žmogus gali persivalgyti, mažiau judėti, neturėti motyvacijos rūpintis savimi.
Sprendimas: svarbu mokytis valdyti stresą ir rasti būdus, kaip atsipalaiduoti. Tai gali būti pokalbis su artimaisiais, pasivaikščiojimas, kvėpavimo pratimai, meditacijos, šokiai. Nereikia bijoti kreiptis ir į psichologą, jeigu jaučiate, kad patiems pasirūpinti savimi yra sunku.


	
	STRESO VALDYMAS

	
	Mokiniams išaiškinamas streso poveikis sveikatai bei jo valdymo būdai (skaidrė Nr. 13).
	Rekomenduojama akcentuoti, kad stresas yra natūrali ir neišvengiama gyvenimo dalis. Tačiau jei jis tampa ilgalaikis ir nėra tinkamai suvaldomas, gali neigiamai paveikti tiek fizinę, tiek psichinę sveikatą. 
Todėl svarbu išmokti atpažinti streso požymius ir taikyti įvairius būdus jam įveikti.

Požymiai:
· Miego sutrikimai (nemiga, nekokybiškas miegas, mieguistumas diena, prabudinėjimas naktimis ir kt.)
· Galvos skausmai, drebulys
· Raumenų įtampa, žandikaulių suspaudimas
· Virškinimo sistemos sutrikimai (viduriavimas, vidurių užkietėjimas, dirgliosios žarnos sindromas)
· Susilpnėjusi imuninė sistema
· Nerimas ar dirglumas
· Panikos priepuoliai.
· Valgymo sutrikimai (emocinis valgymas, persivalgymas ir kt.)
· Priklausomybės (lažybos, narkotinės medžiagos, cigaretės, alkoholis ir kt.)

Valdymo būdai:
· Gilus kvėpavimas – atsisėskite patogiai, 4 sekundes įkvėpkime orą pro nosį, 4 sekundes sulaikome kvėpavimą, tada 6 sekundes lėtai iškvepiame pro burną. Ciklą kartojame 2-10 minučių.
· Raumenų relaksacija – technika apima skirtingų raumenų grupių įtempimą ir atpalaidavimą po vieną. Tai padeda atpažinti ir išlaisvinti fizinę įtampą.
· Pomėgiai. Nepamirškite skirti laiko jūsų pomėgiams, tai turėtų būti tokia pat svarbi dalis, kaip ir mokslai.
· Rutina. Dienos planas mažina stresą, nes suteikia kontrolės jausmą, gerina miegą ir psichinę sveikatą.
· Rūpinimasis savimi reiškia ne tik užsiimti mėgstama veikla, bet ir užtikrinti būtinus poreikius, tokius kaip miegas, maitinimasis, higiena ir poilsis.
· Minčių valdymas. Svarbu atpažinti iracionalias mintis ir pakeisti jas. Pvz.,
Neigiama mintis:
„Tai per sunku. Nemanau, kad man pavyks.“
Konstruktyvi mintis:
„Ši užduotis sudėtinga ir pareikalaus pastangų, bet jei ją suskaidysiu į mažus žingsnius, tikrai įveiksiu.“


	3. PRAKTIKA

	Užduočiai atlikti turi būti palikta skaidrė Nr. 14.
Atliekama ši užduotis:
1. Klasė suskirstoma į grupes. Kiekvienai grupei skiriamas vienas sveikatą stiprinantis įprotis. Grupė turi:
· Išanalizuoti šį įprotį.
· Surasti 3–5 teigiamus poveikius (kuo šis įprotis naudingas sveikatai).
· Aptarti pavojus, jei šio įpročio nesilaikoma.
· Sugalvoti pavyzdį, kaip mokiniai galėtų tą įprotį įtraukti į savo kasdienybę.
· Parengti trumpą pristatymą klasei ir padiskutuoti apie atsakymus.

Jeigu liko laiko galima atlikti dar vieną užduotį:
2. Mokykloje planuojama pradėti programą „Sveikesnė mokykla“. Jūsų užduotis – pasiūlyti 3 priemones, kurios padėtų mokiniams formuoti sveikatai palankius įpročius.
· Pasiūlykite 3 idėjas, kurios galėtų būti įgyvendintos mokykloje.
· Kaip tai padėtų stiprinti sveikatą (fizinę, emocinę ar socialinę)?
· Ar tai realu įgyvendinti mokyklos aplinkoje?
· Galima balsuoti už geriausią idėją ar trumpai pristatyti savo idėjas klasei.


	4. REFLEKSIJA
	Klausimai mokiniams:
· ką naujo šiandien sužinojote;
· kas labiausiai įsiminė;
· kaip manote, kas labiausiai motyvuoja keisti savo įpročius;
· kur galėsite pritaikyti šios dienos žinias.

	5. PRITAIKYMAS
	Mokinių paprašoma grįžus namo atlikti šias užduotis: 
· susidėti patiekalą pagal sveikatai palankaus maitinimosi lėkštę; 
· suskaičiuoti kiek laiko skiriama fiziniam aktyvumui per dieną; 
· išbandyti bent vieną streso valdymo būdą.

	6. REKOMENDUOJAMA LITERATŪRA
	Sveikatos apsaugos ministerijos parengta informacija: 
· „Sveikos mitybos rekomendacijos“. 
Vilniaus miesto savivaldybės visuomenės sveikatos biuro parengta informacija: 
· Sveikatai palankus maitinimasis;
Sveikatos mokymo ir ligų prevencijos centro parengta informacija:
· Fizinio aktyvumo rekomendacijos
Klaipėdos rajono savivaldybės visuomenės sveikatos biuro parengta informacija:
· Miego kokybės svarba ir rekomendacijos

